CWT วิ่ง 4% โบรกฯ ชูเป้าสูง 4.50 บ. จับตาปี 64-65 รายได้-กำไรโตแกร่ง
3 กูรูหุ้นประสานเสียง แนะนำ "ซื้อ" CWT เคาะราคาเป้าหมาย 4.26-4.50 บาท/หุ้น คาดรายได้และกำไร ปี 64-65 เติบโตแข็งแกร่งจาก "ธุรกิจเบาะหนัง-โรงไฟฟ้า-SakunC" สดใส ทั้งยังมี Upside จากโปรเจคโรงไฟฟ้าขยะชุมชนที่จ่อ COD ปี 65 และอยู่ระหว่างศึกษาอีก 2 โครงการ พร้อมต้องจับตาธุรกิจ EV หนุน SakunC ถึงจุดคุ้มทุนภายในปีนี้
3 กูรูหุ้นประสานเสียง แนะนำ "ซื้อ" CWT เคาะราคาเป้าหมาย 4.26-4.50 บาท/หุ้น คาดรายได้และกำไร ปี 64-65 เติบโตแข็งแกร่งจาก "ธุรกิจเบาะหนัง-โรงไฟฟ้า-SakunC" สดใส ทั้งยังมี Upside จากโปรเจคโรงไฟฟ้าขยะชุมชนที่จ่อ COD ปี 65 และอยู่ระหว่างศึกษาอีก 2 โครงการ พร้อมต้องจับตาธุรกิจ EV หนุน SakunC ถึงจุดคุ้มทุนภายในปีนี้
19 ก.พ. 2564

ผู้สื่อข่าวรายงานว่า ราคาหุ้น บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ล่าสุด ณ เวลา 15.59 น. อยู่ที่ 3.64 บาท บวก 0.16 บาท หรือ 4.60% สูงสุดที่ 3.66 บาท ต่ำสุดที่ 3.52 บาท ด้วยมูลค่าซื้อขาย 48.13 ล้านบาท
ก่อนหน้านี้ นายวีระพล ไชยธีรัตต์ กรรมการผู้จัดการ CWT เปิดเผยว่า บริษัทฯ ได้จัดตั้งบริษัท กรีน เพาเวอร์ 4 จำกัด (GREEN POWER 4 COMPANY LIMITED) ถือหุ้นโดย บริษัท ชัยวัฒนา กรีน จำกัด ซึ่งเป็นบริษัทย่อยของ CWT ถือหุ้นในสัดส่วน 99.99% มีทุนจดทะเบียน 6,000,000 บาท และใช้เงินทุนของบริษัทฯ
โดยมีวัตถุประสงค์เพื่อประกอบกิจการผลิตและจำหน่ายกระแสไฟฟ้า อีกทั้งเพื่อรองรับการเข้าเสนองานในโครงการโรงไฟฟ้าชุมชนเพื่อเศรษฐกิจฐานราก ที่จะเปิดรับซื้อไฟฟ้าจากพลังงานหมุนเวียน โครงการนำร่อง 150 เมกะวัตต์ (MW) แบ่งเป็น การผลิตไฟฟ้าจากชีวมวล มีปริมาณเสนอขายไม่เกิน 6 เมกะวัตต์/โครงการ รวม 75 เมกะวัตต์ และการผลิตไฟฟ้าจากก๊าซชีวภาพ (พืชพลังงาน ผสมน้ำเสีย/ของเสียน้อยกว่าหรือเท่ากับร้อยละ 25) มีปริมาณเสนอขายไม่เกิน 3 เมกะวัตต์/โครงการ รวม 75 เมกะวัตต์ ให้แก่การไฟฟ้าส่วนภูมิภาค (กฟภ.) หรือการไฟฟ้านครหลวง (กฟน.)
ขณะที่ฝ่ายวิจัยบริษัทหลักทรัพย์ บัวหลวง จำกัด (มหาชน) แนะนำ “ซื้อ” ด้วยราคาเหมาะสมพื้นฐาน 4.50 บาท/หุ้น โดยคาดการณ์รายได้จาก (1) ธุรกิจเบาะหนังรถยนต์ ที่คาดรายได้ปีนี้เติบโต 40% เป็น 1.4 พันล้านบาท (2) รายได้ธุรกิจโรงไฟฟ้า Multi-fuel จะรับรู้รายได้เต็มที่ปีนี้คาดรายได้ราว 400-500 ล้านบาท (3) ธุรกิจประกอบรถและเรือโดยสารสาธารณะภายใต้บริษัทฯ SakunC ซึ่งรองรับทั้งเทคโนโลยีแบตเตอรี่ไฟฟ้าและเครื่องยนต์ดีเซล มีคำสั่งประกอบรถรอแล้วราว 200 คัน โดยธุรกิจโรงไฟฟ้าและธุรกิจ SakunC ยังไม่รวม Upside โครงการใหม่ ไว้ในประมาณการณ์ครึ่งปี 2564 ต่อเนื่อง 2565
ด้านฝ่ายวิจัยบริษัทหลักทรัพย์ ยูโอบี เคย์ เฮียน (ประเทศไทย) จำกัด (มหาชน) แนะนำ “ซื้อ” ราคาเป้าหมาย 4.34 บาท/หุ้น คาดว่ากำไรสุทธิของ CWT ในปี 2564 จะเติบโตอย่างมีนัยสำคัญถึง 81% จากช่วงเดียวกันปีก่อนเป็น 105 ล้านบาท จากการฟื้นตัวของกลุ่มผลิตภัณฑ์หนังที่เป็นธุรกิจหลัก ซึ่งเป็นไปตามการฟื้นตัวของยอดผลิตรถยนต์ และยังเห็นปัจจัยผลักดันในอนาคตจากการเข้าสู่ธุรกิจใหม่ทั้งพลังงานทดแทนและธุรกิจผลิตยานพาหนะไฟฟ้า
ส่วนฝ่ายวิจัยบริษัทหลักทรัพย์ เคจีไอ (ประเทศไทย) จำกัด (มหาชน) แนะนำ “ซื้อ” พร้อมให้ราคาเหมาะสม 4.26 บาท/หุ้น ประเมินแนวโน้มธุรกิจโรงฟอกหนังเริ่มฟื้นตัวเด่นในไตรมาส 4 ปี 2563 และคาดจะต่อเนื่องในช่วงครึ่งปีแรกของปี 2564 เป็นอย่างน้อย โดยเฉพาะในส่วนของอัตรากำไรขั้นต้นจากคำสั่งซื้อจากธุรกิจรถยนต์เริ่มฟื้นตัว โดยยอดผลิตรถยนต์ในไตรมาส4 ปี 2563 เริ่มฟื้นตัวเพิ่มขึ้น 30% จากไตรมาสก่อน และสภาอุตสาหกรรมแห่งประเทศไทยคาดยอดผลิตรถยนต์ปี 2564 จะกลับมาบวกได้ราว 5% จากช่วงเดียวกันของปีก่อน